વિભાકરનો ચહેરો જાણે વાંચી લીધો હોય એમ પ્રભાતસિંહે હસીને કહ્યું. 'ખરેખર, સાચું કહું છું. મારી આંખો શકરાબાજ જેવી છે. કાચી સેકન્ડમાં સામા માણસનો તાગ મેળવી લઉં.' સહેજ અટકીને એણે ઉમેર્યું. 'દેખાવ ઉપરથી મેં જજમેન્ટ લીધું અને વર્તન ઉપરથી આપે એ પૂરવાર કરી આપ્યું. મારી મુશ્કેલી પારખીને આ દોઢ કરોડની ગાડી સાથે આપે સમય ફાળવવાની જે દિલાવરી દેખાડી એવી ઉદારતા શેઠિયામાં તો ભાગ્યે જ જોવા મળે! એમાંય, સામા માણસના સ્વમાનને ઠેસ ના પહોંચે એ રીતે વગર માગ્યે જ આવી મદદ કરવાની ખાનદાની ક્ષત્રિયના લોહીમાં જ હોય.'